徽宗皇帝秋賦御書贊
作者：岳珂
朝代：宋

paragraphs: 帝宣和之太平兮，忻朝野之多娛。
偉楚臣之託辭兮，侈肆筆之特書。
猗百工之精能兮，璨玳軸而金朱。
宛百年其如砥兮，方日卷而霞舒。
維宸筆之天縱兮，臣固不得而議也。
若一藝之必極其致兮，亦盛時之細也。
彼舞衣與竹矢兮，猶三代之秘也。
知苟且之爲無兮，亦可觀其治也。
在本始與地節兮，漢室稱爲中興。
豈尚方之工萃兮，反有愧于西京。
紛天葩其在前兮，晃銀海其欲眩。
縷黄金以爲飾兮，駭萬態而千變。
雙龍宛其在軸兮，森毛髮以骨寒。
歷溽潤與埃塵兮，曾不可乎犯干。
巫咸下招兮，天門詄蕩。
臣得而藏兮，徒慨歎以興想。
鸞翔龍翥兮，太平之蹤。
神睒鬼哭兮，太平之工。
五陵松柏兮，蕭蕭秋風。
此賦之傳兮，與天無窮。